Мы махуэхэм
Мэкъуауэгъуэм и 20,
щэбэт
Зи псэупIэр IэмалыншагъэкIэ зыхъуэжын хуей хъуахэм я дунейпсо махуэщ
Зоопаркхэм щаIыгъ пылхэр хъумэным и дунейпсо махуэщ
Азербайджаным газым пыщIа и IуэхущIапIэхэм я лэжьакIуэхэм я махуэр щагъэлъапIэ
Узбекистаным и щхьэхуитыныгъэм и махуэщ. 1990 гъэм къащтащ я къэрал суверенитетым теухуа декларацэр.
Аргентинэм и лъэпкъ ныпым и махуэщ
1881 гъэм Новгород Ищхъэрэм лэжьэн щыщIидзащ Урысейм щыяпэ телефон линэм.
1933 гъэм СССР-м и прокуратурэ нэхъыщхьэр къызэрагъэпэщащ.
1937 гъэм Чкалов Валерий, Байдуков Георгий, Беляков Александр сымэ зэрыс АНТ-25 кхъухьлъатэр, Ищхъэрэ полюсыр зэпиупщIри, США-м щыщ Сан-Джасинтэ къалэм щетIысэхащ. Километр 10148-рэ хъу гъуэгуанэр абыхэм зэпачат сыхьэт 63-м щIигъукIэ.
1945 гъэм Берлин кърахыжри Москва къахьыжащ ТекIуэныгъэм и Бэракъыр — Рейхстагым щыфIадзауэ щытар.
1954 гъэм Дунай псым тралъхьащ Болгариемрэ Румыниемрэ зэпызы-щIэ «зэныбжьэгъугъэм я лъэмыжыр».
1957 гъэм Москва Союзхэм я Унэм и Колоннэ залышхуэм къыщызэIуахащ Къэбэрдей-Балъкъэр АССР-м гъуазджэмрэ литературэмкIэ и гъэлъэгъуэныгъэр.
1991 гъэм Германием и парламентымрэ правительствэм хэтхэмрэ унафэ къащтащ къэралым и щыхьэру Берлин къалэр (Бонн и пIэкIэ) къэлъытэным теухуауэ.
1991 гъэм Латвиер техьэжащ 1922 гъэм къащтауэ щыта конституцэм.
Шэрджэс тхакIуэ Кхъуэхъу Цуцэ къызэралъхурэ илъэси 100 ирокъу.
Совет режиссёр-мультипликатор цIэрыIуэ, Урысей Федерацэм и цIыхубэ артист, СССР-м и Къэрал саугъэтым и лауреат Котёночкин Вячеслав къызэралъхурэ илъэс 93-рэ ирокъу. Абы игъэува мультфильм гъэщIэгъуэн куэдыкIейм я нэхъ цIэрыIуэ хъуар «Ну, погоди!» жыхуиIэращ.
Совет усакIуэ, зэдзэкIакIуэ, СССР-м и Къэрал саугъэтым и лауреат Рождественский Роберт къызэралъхурэ илъэс 88-рэ ирокъу.
Совет журналист, тхакIуэ, уэрэджыIакIуэ, сценарийхэр зытхыу щыта Визбор Юрий къызэралъхурэ илъэс 86-рэ ирокъу.
Биологие щIэныгъэхэм я доктор, МКъУ-м и профессор, жылагъуэ лэжьакIуэ Дроздов Николай и ныбжьыр илъэс 83-рэ ирокъу.
Урысей актёр, УФ-м и цIыхубэ артист Коренев Владимир и ныбжьыр илъэс 80 ирокъу.
Австралием щыщ актрисэ цIэрыIуэ, «Оскар», «Золотой глобус» (щэнейрэ), нэгъуэщI саугъэт куэди зыхуагъэфэща Кидман Николь и ныбжьыр илъэс 53-рэ ирокъу.
Урысей Федерацэм щIыхь зиIэ и артисткэ Аникановэ Марие и ныбжьыр илъэс 47-рэ ирокъу.
Урысей футболистхэу, УФ-м спортымкIэ щIыхь зиIэ и мастерхэу Березуцкэхэ Алексейрэ Василийрэ я ныбжьыр илъэс 38-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 24 — 25-рэ, жэщым градус 17 — 18 щыхъунущ.
Мэкъуауэгъуэм и 21,
тхьэмахуэ
Гидрографием и дунейпсо махуэщ
ГумащIагъэм и дунейпсо махуэщ
Узыншагъэр хъумэн IэнатIэм и лэжьакIуэм и махуэщ
УФ-м Къэрал кIуэцI IуэхухэмкIэ и министерствэм и кинолог IуэхущIапIэхэм я махуэщ
Франджым щагъэлъапIэ макъамэм и махуэр
Канадэм и щIыдэлъху лъэпкъхэм щыщхэм я махуэщ
1547 гъэм Москва къалэм мафIэсышхуэ къыщыхъуащ. Абы цIыху 2500-рэ хэкIуэдат.
1907 гъэм США-м къыщызэрагъэпэщащ «Юнайтед Пресс Интернэшнл» хъыбарегъащIэ агентствэр.
1915 гъэм Кунцевэ къуажэ цIыкIум (иджы Москва хохьэ) Малевич Казимир щитхащ дуней псом щафIэтелъыджэ хъуа и «ЗэпэплIимэ фIыцIэ» сурэтыр.
1925 гъэм Москва къалэм и уэрамхэм япэ таксихэр къыдыхьащ. Ахэр 16 хъурт, Франджым щащIа «Рено» автомобиль лIэужьыгъуэм щыщт.
1948 гъэм ФРГ-м къыщагъэсэбэпу хуежьащ валютэщIэр — нэмыцэ маркэр.
1956 гъэм СССР-м IэщэкIэ ЗэщIэузэда и Къарухэм хагъэхьащ ядернэ Iэщэ зэрылъ япэ совет ракетэр — Р-5М-р.
1970 гъэм Мексикэм и къалащхьэ Мехикэ дэт «Ацтека» стадионым щызэхэтащ футболымкIэ IХ дунейпсо чемпионатым и кIэух зэIущIэр. Абы чемпион щыхъуащ Бразилием и командэ къыхэхар, Италием и футболистхэм 4:1-уэ ятекIуэри.
Совет усакIуэ, журналист, жылагъуэ лэжьакIуэ, Лениным, Сталиным я цIэхэр зезыхьэу щыта саугъэтхэр, СССР-м и Къэрал саугъэтыр зрата, «Новый мир» журналым и редактор нэхъыщхьэу илъэс куэдкIэ лэжьа Твардовский Александр къызэралъхурэ илъэси 110-рэ ирокъу.
Театрымрэ киномрэ я актёр, РСФСР-м и цIыхубэ артист Золотухин Валерий къызэралъхурэ илъэс 79-рэ ирокъу.
Пакистаным и премьер-министру щыта Бхуттэ Беназир къызэралъхурэ илъэс 67-рэ ирокъу.
Экономикэ щIэныгъэхэм я доктор, АКъУ-м и профессор, РАЕН-м и член-корреспондент Къуий Iэмырбий и ныбжьыр илъэс 64-рэ ирокъу.
УсакIуэ, публицист, «Iуащхьэмахуэ» журналым и редактор нэхъыщхьэ Мыкъуэжь Анатолий и ныбжьыр илъэс 64-рэ ирокъу.
Урысей политик, къэрал лэжьакIуэ, 2010 гъэм къыщыщIэдзауэ Москва къалэм и Iэтащхьэ Собянин Сергей и ныбжьыр илъэс 62-рэ ирокъу.
УэрэджыIакIуэ цIэрыIуэу, «Кино» рок-гупым и унафэщIу щыта, фильм зыбжанэм щыджэгуа Цой Виктор къызэралъхурэ илъэс 58-рэ ирокъу.
Журналист, «Московский комсомолец» газетым щылэжьа Холодов Дмитрий къызэралъхурэ илъэс 53-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 23 — 24-рэ, жэщым градус 16 — 17 щыхъунущ.
Мэкъуауэгъуэм и 22,
блыщхьэ
Хэкур яхъумэурэ хэкIуэдахэм я фэеплъ махуэщ. 1941 гъэм Хэку зауэшхуэр къэхъеящ.
Финляндием и ныпым и махуэщ
1889 гъэм Европэм щыяпэу Германием къыщащтащ жьы хъуахэм пенсэ яхуэгъэувыным теухуа унафэ.
1941 гъэм Брест быдапIэр хъумэным теухуа зауэ гуащIэм щIидзащ.
1944 гъэм КъБАССР-м и Министрхэм я Советым деж Архив управленэ къыщызэрагъэпэщащ.
1967 гъэм Налшык ПТУ №7-м и цIыхубз спортсменкэ 15 республикэм и къалащхьэм щежьэри, лъакъуэрыгъажэкIэ Ленинград кIуэну гъуэгу техьащ.
1978 гъэм Плутон и спутникыр — Харон — къагъуэтащ.
2009 гъэм Ингушым и Президент Евкуров Юнус-бек яукIыну хэтащ. Республикэм и унафэщIыр уIэгъэ хьэлъэ дыдэ ящIауэ щытащ.
Композитор, музыковед, Налшык илъэс бжыгъэкIэ щыпсэуа, щылэжьа Авраамов Арсений къызэралъхурэ илъэси 130-рэ ирокъу.
КъБКъУ-м и профессор КъуэщIысокъуэ Александр и ныбжьыр илъэс 79-рэ ирокъу.
ГуащIэдэкI ЩIыхь орденым и дамыгъэ псори зыхуагъэфэща, КъШР-м щыщ хадэхэкIгъэкI цIэрыIуэ Шэрджэс Марьят и ныбжьыр илъэс 76-рэ ирокъу.
Физико-математикэ щIэныгъэхэм я доктор, КъБКъУ-м и профессор ХьэпащIэ Юрий и ныбжьыр илъэс 72-рэ ирокъу.
УФ-м щIыхь зиIэ и артисткэ Варлей Наталье и ныбжьыр илъэс 73-рэ ирокъу.
США-м щыщ актрисэ цIэрыIуэ, «Оскар» саугъэту щы зрата Стрип Мерил и ныбжьыр илъэс 71-рэ ирокъу.
УФ-м и цIыхубэ артисткэ Крючко-вэ Светланэ и ныбжьыр илъэс 70 ирокъу.
Искусствоведением и доктор, профессор, УФ-мрэ КъБР-мрэ щIэныгъэмкIэ щIыхь зиIэ я лэжьакIуэ, Кавказ Ищхъэрэм ГъуазджэхэмкIэ и къэрал институтым и ректор Рахаев Анатолий и ныбжьыр илъэс 67-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэпIалъэкIэрэ уэшх къыщешхынущ. Хуабэр махуэм градус 24 — 25-рэ, жэщым градус 16 — 18 щыхъунущ.
Зыгъэхьэзырар
ЖЬЭКIЭМЫХЪУ Маринэщ.
